b'\n_START_ARTICLE_\nGr\xc3\xb8nn databehandling\n_START_PARAGRAPH_\nGr\xc3\xb8nn databehandling eller gr\xc3\xb8nn IT er milj\xc3\xb8vennlig og b\xc3\xa6rekraftig IT, herunder fabrikasjon, bruk og kasting av utstyr. M\xc3\xa5let kan v\xc3\xa6re som i Lean IT, \xc3\xa5 f\xc3\xa5 gjort det som trengs med minst mulig kasting._NEWLINE_Tidlige eksempler er svenskenes TCO (Tj\xc3\xa4nstem\xc3\xa4nnens Centralorganisation) som m\xc3\xa5lte str\xc3\xa5ling og slikt fra blant andre skjermer (TCO\'92) og mobile enheter (TCO\'99). Bruk av farlige materialer og str\xc3\xb8mforbruk tilkom senere. Amerikanernes frivillige stempling av "Energy Star" startet samtidig, og ble revidert i 2006. Det hevdes (Gartner) at det viktigste bidrag til gr\xc3\xb8nn IT er \xc3\xa5 forlenge utstyrets levetid._NEWLINE_Gjenbruk er mulig gjennom deling, der felles programvare og data ligger sentralt, i stedet for at kopier spres til hver bruker. Med terminalservere forenkles kravene til klientmaskin, en kan da bruke eldre utstyr hos brukerne (lengre levetid). Med virtualisering oppn\xc3\xa5s \xc3\xa5 kj\xc3\xb8re flere servere p\xc3\xa5 samme fysiske servermaskin. Bruk av konferanseutstyr (video, lyd, presentasjon) er tenkt \xc3\xa5 redusere det fysiske transportbehov._NEWLINE_Energivennlig programvare fors\xc3\xb8ker \xc3\xa5 minimalisere ressursbruk i beregninger og frakting av data. Utstyret kan ogs\xc3\xa5 selv redusere str\xc3\xb8mforbruk i stille tider. Fabrikasjons-standarder for dette er ACPI og APM, som setter maskinen i varierte dvaletilstander. \xc3\x85 stoppe disker og slukke skjermer har ogs\xc3\xa5 v\xc3\xa6rt fors\xc3\xb8kt. 80 PLUS er et initiativ for mer effektive str\xc3\xb8mtilf\xc3\xb8rsler._NEWLINE_Ved universitet i Leeds og i Omaha tilbys studier i gr\xc3\xb8nn databehandling. COMPTIA og ISEB gir kurs og sertifiseringer. Sporadiske tiltak i Norge omfatter blant annet IKT-Norge sin dugnad kalt Gr\xc3\xb8nn IT, som fors\xc3\xb8ker \xc3\xa5 etablere en bransjenorm. I 2008 og 2010 ble der ogs\xc3\xa5 delt ut en Gr\xc3\xb8nn IT-pris fra Den Norske Dataforening, som en av Rosing-prisene.'